Поштовани родитељи, драги ученици,

Основна школа „ Рудовци“ вас обавештава о активностима које су у складу са изменама и допунама Правилника о календару образовно-васпитног рада основне школе за школску 2019-2020.годину.

Од понедељка 1.06.2020.године до уторка 16.06.2020.године школа организује посебне часове наставе на којима се ученицима пружа могућност да покажу бољи ниво постигнућа из одређених наставних области у оквиру одговарајућег предмета, програма и активности. О намери да похађају посебне часове наставе ученици претходно обавештавају одељењског старешину. Посебни часови наставе организују се на начин који осигурава безбедност и здравље ученика и запослених, у складу са препорукама надлежних органа и институција, у школском простору.

Школа ће припремити распоред посебних часова наставе за ученике петог, шестог и седмог разреда у периоду од понедељка 8.06.2020.године до понедељка 15.06.2020.године. Сваког наставног дана предвиђени су одвојени термини за ученике, у трајању од један и по сат по разреду и временским размацима између разреда поштујући мере безбедности. Школа припрема распоред посебних часова наставе и за ученике осмог разреда за периоду од понедељка 1.06.2020.године до понедељка 5.06.2020.године тако што планира одвојене термине часова у трајању од сат и по.

 Школа ће распоред објавити последње недеље маја.

Наставна година за ученике осмог разреда завршава се у петак 5.06.2020.године. Ученици осмог разреда пробни завршни испит полажу у уторак, 2.06.2020.године решавањем теста из математике.

Пробни завршни испит из математике ће се реализовати од 8 до 10 часова. Ученици ће преостала два теста решавати код куће и школа ће организовати преузимање тестова 1. 06.2020.године. Ученике ће о томе благовремено информисати одељењске старешине. Ученици ће попуњене тестове предати одељењском старешини 2.06.2020.године. Наставници одговарајућих предмет ће на часовима припремне наставе дати ученицима повратну информацију у вези са урађеним тестовима.

 Од среде, 3.06.2020.године до понедељка, 15.06.2020.године , школа организује припремну наставу за полагање завршног испита, у складу са исказаним потребама ученика у трајању од десет дана, у складу са Законом.

Припремна настава се организује на начин који осигурава безбедност и здравље ученика и запослених, у складу са препорукама надлежних органа и институција, у школском простору.

Ученици осмог разреда полажу завршни испит 17,18. и 19. јуна 2020.године.

Школа може да организује посебне часове и за ученике млађих разреда, уколико постоји потреба за тим.

Закључна оцена је јавна и мора бити образложена. У складу са тим, уколико ученици сматрају да има елемената за већу закључну оцену, могу усмено да одговарају у школи у датим терминима. Посебни часови наставе организују се за мање од 10 ученика по учионици, на начин који осигурава безбедност и здравље ученика и запослених.

 Небојша Делић, директор школе